b'\n_START_ARTICLE_\nVM i bandy 2012\n_START_PARAGRAPH_\nBandy-VM for herrer 2012 var det 32. mesterskapet i Bandy-VM og ble arrangert i Almaty i Kasakhstan i perioden 29. januar til 5. februar 2012. Dette var f\xc3\xb8rste gang Kasakhstan arrangerte VM i bandy. Sverige vant mesterskapet etter finaleseier 5-4 mot Russland.\n_START_SECTION_\nAvvikling\n_START_PARAGRAPH_\nDet deltok 14 nasjoner, noe som var rekord for Bandy-VM. Japan og Kirgisistan deltok for f\xc3\xb8rste gang. De deltakende lagene ble fordelt i en A-, en B- og en C-gruppe. Kampene i A-gruppen ble spilt p\xc3\xa5 Medeo-banen, mens kampene i B- og C- gruppen foregikk p\xc3\xa5 Almaty Central Stadium. Vinneren i C-gruppen ble klar for neste VMs B-gruppe, vinneren av B-gruppen rykket opp til A-gruppen, mens siste laget i A-gruppen ble flyttet ned til B-gruppen i VM i 2013. Mongolia skulle egentlig deltatt i B-gruppen, men trakk seg fra turneringen og ble flyttet dermed ned i C-gruppen.'